Kesselyák Adorján
Kesselyák Adorján (Ungvár, 1906. január 15. – Szeged, 1951. november 25.) zoológus, főiskolai tanár.

Életrajza
Kesselyák Adorján 1906. január 15-én született Ungváron Kesselyák Mihály és Kotyó Margit gyermekeként.<ref name="házassági">Budapest I. kerületi állami házassági anyakönyv 623/1932. A Budapesti Tudományegyetemen – mint az Eötvös Collegium tagja – 1928-ban szerzett tanári és bölcsészdoktori oklevelet. 1929–1931 között ösztöndíjjal Berlinben tanult, majd 1938-ban a budapesti egyetemen szerzett magántanári képesítést az oknyomozó állattan tárgykörből. 

1934-től tanársegéd, 1938-tól adjunktus a budapesti egyetem állatrendszertani intézetében. 1939-ben pedig mint ösztöndíjas dolgozott a nápolyi zoológiai állomáson. 1932. augusztus 14-én Budapesten feleségül vette Balássy Berta Veronikát.

1940-től haláláig volt a szegedi Pedagógiai Tanárképző Főiskola Állattani Tanszékének vezetője, közben 1948–1949-ben a kolozsvári Bolyai János Tudományegyetem meghívott tanára.

Munkássága
Az ászkarákok biológiai és rendszertani vizsgálatával foglalkozott. Egyik kezdeményezője volt a Tisza biológiai kutatásának. Munkássága során Több új fajt is felfedezett, és hazai viszonylatban több ritka faj előfordulását is kimutatta. Sikeres és tartós preparátumfestési technológiákat dolgozott ki, és szintetikusan állított elő porcelán- és optikai lencsék ragasztására használatos fenyőgyantát, vagyis kanadabalzsam-ot, 

Számos tudományos dolgozata magyar és német nyelven is megjelent. Több munkája azonban kéziratban maradt fenn.

Főbb munkái
 A szemlencse regeneratio kiváltó tényezői (Állattani Közl. XXXII. 1935)
 Az élet jelenségei – Biológia (Kis Enciklopédia, Budapest, 1938)
 Die Arten der Gattung Jaera Leach (Zoologische Jahrbücher Syst. LXXI. 1938)
 Az állattani fejlődés belső lényege (Természet Tudományi Közlöny 1942)
 A közönséges víziászka ivadékgondozásának lényege az ászkarákok törzsfejlődésének megvilágításával (Állattani Közlöny 1943)
 A Tisza természettudományi monográfiájának tervezete (Alföldi Tudományos Intézet Évkönyve, I. 1944–45)
 Állatrendszertani Compendium (Kolozsvár, 1948)

Jegyzetek

Források
 Magyar életrajzi lexikon I-II. Főszerk. Kenyeres Ágnes. Bp., Akadémiai Kiadó, 1967-1969.

További információk

 Gulyás Pál: Magyar írók élete és munkái. Bp., Magyar Könyvtárosok és Levéltárosok Egyesülete, 1939-2002. 7. kötettől sajtó alá rend. Viczián János
 Magyar Katolikus Lexikon. Főszerk. Diós István. Szerk. Viczián János. Bp., Szent István Társulat, 1993-
 Révai Új Lexikona. Főszerk. Kollega Tarsoly István. Szekszárd, Babits, 1996-
 Szegedi Tanárképző Főiskola 1873-1998. Történet. Almanach. Szerk. Apróné Laczó Katalin, Pitrik József. Szeged, Juhász Gyula Felsőoktatási Központ, 1998
 Új magyar életrajzi lexikon. Főszerk. Markó László. Bp., Magyar Könyvklub

1906-ban született személyek
1951-ben elhunyt személyek
Magyar zoológusok
Ungváriak